David Cameron nu vrea ca Marea Britanie să trimită trupe în Ucraina: "Ar trebui să evităm să creăm ţinte evidente pentru Putin"
Data publicării:
Ministrul britanic de externe, David Cameron, şi-a exprimat opoziţia faţă de trimiterea de trupe occidentale în Ucraina, chiar şi pentru a forma acolo soldaţi, într-un interviu pentru cotidianul german Süddeutsche Zeitung publicat sâmbătă și citat de Agerpres.
Întrebat dacă, în opinia sa, este un lucru inteligent ca în situaţia actuală să se excludă orice trimitere de soldaţi occidentali în Ucraina, Cameron a răspuns: "Misiunile de formare sunt mai bine executate în afara ţării. În Marea Britanie, noi am format 60.000 de soldaţi ucraineni". "Ar trebui să evităm să creăm ţinte evidente pentru Putin", a continuat David Cameron.
Pe 26 februarie, preşedintele francez, Emmanuel Macron, a suscitat o intensă polemică după ce a afirmat că trimiterea de trupe occidentale în Ucraina nu poate fi exclusă în viitor.
Guvernul britanic a reacţionat o zi mai târziu, precizând că "un mic număr" de persoane trimise de Regatul Unit se aflau deja în Ucraina "pentru a susţine forţele armate ucrainene, în special în termeni de formare medicală". "Nu prevedem desfăşurarea de soldaţi britanici în Ucraina la o scară mai mare", a continuat purtătorul de cuvânt al prim-ministrului britanic, Rishi Sunak.
Vineri, ministrul francez al apărării, Sebastien Lecornu, a precizat că trimiterea de "trupe terestre combatante" în Ucraina nu este luată în calcul. Însă, el a mai spus că există căi de explorat pentru "deminare, pentru formarea de soldaţi ucraineni pe teritoriul ucrainean". "Cu cât mai mult va trebui Ucraina să-şi crească armata, cu atât mai importante vor fi necesităţile de a majora pregătirea" soldaţilor ucraineni, a adăugat ministrul francez.
Totodată, în interviul său pentru Süddeutsche Zeitung, David Cameron a reafirmat utilitatea, în opinia lui, a armelor cu rază de acţiune lungă pentru a susţine Ucraina şi a evocat ideea de a ajuta Germania să îşi depăşească reticenţele în a furniza Ucrainei rachete Taurus de fabricaţie germană.
Întrebat dacă Marea Britanie ar putea ajuta Germania să rezolve problemele care împiedică livrarea de rachete Taurus, Cameron a spus: "Suntem hotărâţi să lucrăm în strânsă colaborare cu partenerii noştri germani asupra acestei probleme, la fel ca alţii, pentru a ajuta Ucraina".
Apoi, Cameron a fost întrebat de Süddeutsche Zeitung cu privire la opţiunea deja evocată în ianuarie de presă: cea privind un fel de troc în care Germania să furnizeze rachete Taurus Marii Britanii şi apoi Regatul Unit alte rachete Storm Shadow Ucrainei.
"Suntem gata să examinăm toate opţiunile pentru a obţine un impact maxim pentru Ucraina. Însă eu nu voi da detalii şi nu voi dezvălui adversarilor noştri ceea ce noi intenţionăm să facem", a spus Cameron.
De teama unei escaladări a conflictului, Germania refuză de mai multe luni să livreze Ucrainei rachete Taurus, cu o rază de acţiune de peste 500 de km şi care ar putea prin urmare, dacă Ucraina ar dispune de ele, să vizeze obiective mult mai în adâncul teritoriului rus.
Ucraina a obţinut începând din luna mai a anului trecut rachete Storm Shadow/Scalp (rază de acţiune de 250 km), livrate de Franţa şi Regatul Unit, apoi rachete americane ATACMS (rază de acţiune de 165 de km)